Տանող հրթիռ

Տանող հրթիռ, կրող հրթիռ, բազմաստիճան (2-4 աստիճան) բալիստիկ հրթիռ՝ Երկրի արհեստական արբանյակները, ավտոմատ միջմոլորակային կայանները, տիեզերանավերը, ուղեծրակայանները և օգտակար այլ բեռներ տիեզերք դուրս բերելու համար։ Տանող հրթիռները կարող են շրջանային երկրակենտրոն ուղեծիր դուրս բերել մի քանի կիլոգրամից մինչև մի քանի տասնյակ տոննա զանգվածով օգտակար բեռ և վերջինիս հաղորդել անհրաժեշտ արագություն (1-ին կամ 2-րդ տիեզերական արագությունից մեծ կամ դրան հավասար)։ Տանող հրթիռները բնութագրվում են համեմատաբար փոքր զանգվածով և վառելիքի մեծ պաշարներով (վառելիքի զանգվածը կազմում է հրթիռի մեկնարկային զանգվածի 85-90 տոկոսը)։ Տանող հրթիռի մեկնարկային զանգվածը մի քանի տասնյակից մինչև մի քանի հազար տոննա է։

Հրթիռներ